**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՐԹՈՒԹՅԱՆ ԵՎ ԳԻՏՈՒԹՅԱՆ**

**ՆԱԽԱՐԱՐԻ 2011 ԹՎԱԿԱՆԻ ԱՊՐԻԼԻ 5-Ի N 280-Ն ՀՐԱՄԱՆՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ ՆԱԽԱՐԱՐԻ ՀՐԱՄԱՆԻ ՆԱԽԱԳԾԻ**

1. **Իրավական ակտի անհրաժեշտությունը (նպատակը)**

«Հայաստանի Հանրապետության կրթության և գիտության նախարարի 2011 թվականի ապրիլի 5-ի N 280-Ն հրամանում փոփոխություններ կատարելու մասին» Հայաստանի Հանրապետության կրթության, գիտության, մշակույթի և սպորտի նախարարի հրամանինախագծի (այսուհետ՝ նախագիծ) մշակումը բխում է հանրակրթական ուսումնական հաստատությունների սովորողների առարկայական օլիմպիադաների (այսուհետ՝ Օլիմպիադա) կազմակերպման և անցկացման գործընթացների հստակեցման, լրամշակման, կարգավորման, ինչպես նաև իրավակիրառ պրակտիկայում առաջացած խնդիրների լուծման անհրաժեշտությունից։

Նախագծի մշակումը պայմանավորված է Օլիմպիադաների իրականացման ընթացակարգերի նկարագրությունը հստակեցնելու, ոչ նպատակահարմար փուլերից բեռնաթափելու, Օլիմպադաների անցկացման գործընթացն առավել ժամանակակից մոտեցումներով, թափանցիկ, կողմնակի ազդեցություններից զերծ պահելու անհրաժեշտությամբ:

1. **Կարգավորման հարաբերությունների ներկա վիճակը և առկա խնդիրները, առաջարկվող լուծումները**

Նախագծով առաջարկվող փոփոխությունները վերաբերում են հանրակրթական ուսումնական հաստատությունների սովորողների շրջանում անցկացվող Օլիմպիադաների փուլերին, Օլիմպադաների կառավարմանը, կազմակերպմանը, անցկացմանը։ Գործող իրավակարգավորմամբ Օլիմպիադաներն անցկացվում են 4 փուլով, սակայն դրանցից տարածքային փուլը վաղուց արդեն կորցրել էր իր նշանակությունն ու արդիականությունը, ուստի նախագծով առաջարկվում է Օլիմպիադաներն անցկացնել 3 փուլով՝ դպրոցական, մարզային, հանրապետական, որոնցից յուրաքանչյուրի կազմակերպման և անցկացման համար սահմանվել են հստակ կարգավորումներ։

Նախագծով առաջարկվում է հանել օլիմպիական կազմկոմիտեներին վերաբերող կարգավորումները՝ գործող կարգով դրանց վերապահված գործառույթների իրականացումը փոխանցելով Օլիմպիադաների կազմակերպման քաղաքականությունը մշակելու և իրականացնելու նպատակով` որպես Օլիմպիադաների կառավարման բարձրագույն մարմին ստեղծված հանրապետական օլիմպիական խորհրդին։ Հստակեցվել են Օլիմպիադաների դպրոցական հանձնաժողովների, մարզային և հանրապետական առարկայական հանձնաժողովների գործառույթները։

Կարևոր փոփոխություն է, որ նախագծի ընդունման արդյունքում կարգով սահմանված բոլոր ուսումնական առարկաների դեպքում դպրոցական և մարզային փուլերի հաղթողները որոշվելու են հանրապետական առարկայական հանձնաժողովների կողմից հաղթողների համար սահմանված անցողիկ շեմին համապատասխան՝ ապահովելով Օլիմպիադաների անցկացման հավասարության սկզբունքը։

Հաշվի առնելով, որ հանրակրթական դպրոցների 2-րդ, 3-րդ, 5-րդ, 6-րդ, 7-րդ, 8-րդ և 10-րդ դասարաններում ներդրվել է Հանրակրթության պետական նոր չափորոշիչը՝ անհրաժեշտություն է առաջացել նախագծով թարմացնելու նաև հանրակրթական առարկաների անվանացանկը։

Գործող կարգով Օլիմպիադաների առաջին՝ դպրոցական փուլին կարող են մասնակցել 5-12-րդ դասարանների սովորողները։ Սակայն, հաշվի առնելով տարիների փորձը, 5-6-րդ դասարանների սովորողների տարիքային առանձնահատկությունները, ինչպես նաև առարկաների ուսումնասիրման տևողությունը, ուսումնական նյութի սղությունը՝ նախագծով առաջարկվում է Օլիմպիադաների առաջին և երկրորդ փուլերին մասնակցելու հնարավորություն տալ հանրակրթական դպրոցների 7-12-րդ դասարանների սովորողներին։

Նախագծով սահմանվում են նաև Օլիմպիադաների մասնակիցների և հաղթողների խրախուսման հետ կապված հարցերը, ինչպես նաև Օլիմպիադաների հանրապետական փուլերի արդյունքների հիման վրա միջազգային օլիմպիադաներին մասնակցող առարկայական հավաքական թիմերի ձևավորման սկզբունքները։

1. **Իրավական ակտի կիրառման դեպքում ակնկալվող արդյունքը**

Նախագծի ընդունման արդյունքում Օլիմպիադաների կազմակերպման, անցկացման գործընթացները կդառնան ավելի կազմակերպված, թափանցիկ, արդյունավետ, սովորողներին դեպի գիտելիքի աշխարհ մտնելուն մոտիվացնող։

**5․ Իրավական ակտի մշակման գործընթացում ներգրավված ինստիտուտները, անձինք**

ՀՀ կրթության, գիտության, մշակույթի և սպորտի նախարարություն:

**6․** **Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

**Ն**ախագծի ընդունմամբ լրացուցիչ ֆինանսական միջոցների անհրաժեշտություն և պետական բյուջեի եկամուտներում և ծախսերում փոփոխություն չի նախատեսվում: